《古意六首 其六》
宋代·方一夔

博浪不成功，偶此脱民籍。客从何方来，年纪约五百。

相逢昧平生，视我犹厮役。知是羲皇人，来去了无迹。

神机不忍閟，袖有青囊册。读之尽绿字，历历幕中画。

十年风尘中，谈笑等儿剧。清浊同一源，凡圣本无隔。

愿言邈清风，归来抱山石。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。